वर्तमान में डॉ. स्नेल लंदन विश्वविद्यालय में हिंदी के प्राचार्य हैं। एक लंबे अर्से तक डॉ. कल्सी डॉ. स्नेल के सहयोगी रहे हैं। परंतु आजकल उनके साथ काम कर रही हैं डॉ. लूसी रोज़ेंटाइन। डॉ. स्नेल ने ब्रज भाषा के काव्य पर महत्वपूर्ण काम किया है। वह स्वयं कवि हैं। ब्रज भाषा में उन्होंने सुंदर दोहे लिखे हैं। वह अच्छी हिंदी बोलते हैं। उन्होंने डॉ. हरिवंशराय बच्चन के आत्मकथा का अंग्रेज़ी में संक्षिप्त अनुवाद किया है। डॉ. स्नेल ने विदेशी छात्रों के लिए हिंदी शिक्षण पर कई पुस्तकें ऑडियो टेप के साथ लिखी हैं। उनकी लिखी टीच योरसेल्फ हिंदी और बिगिनर्स हिंदी स्क्रिप्ट विदेशी छात्रों के बीच हिंदी सीखने में काफ़ी लोकप्रिय है। ये पुस्तकें अपनी रोचकता और उपयोगिता के कारण विभिन्न देशों के स्कूलों और विश्वविद्यालयों में हिंदी शिक्षा हेतु शिक्षकों द्वारा शिक्षण कार्यक्रमों में प्रयोग में लाई जा रही हैं। डॉ. रूपर्ट स्नेल ने हित चौरासी पर शोध कार्य किया है। कैंब्रिज विश्वविद्यालय में आजकल फ्रेंचेस्का आसेनी काम कर रहीं हैं जहाँ पहले डॉ. सत्येंद्र श्रीवास्तव काम कर रहे थे। डॉ. सत्येंद्र श्रीवास्तव हिंदी और इंग्लिश, दोनों में लिखते हैं। आपने हिंदी की बहुत सेवा की है। आपकी 'कुछ कहता है यह समय' और 'टेम्स में बहती गंगा की धार' अपने समय का ऐतिहासिक दस्तावेज़ है। ऑक्सफ़ोर्ड में इमरेबंगा जी प्राध्यापक रहे हैं उन्होने विश्वभारती विश्वविद्यालय से घनानंद के साहित्य पर शोध करने के साथ-साथ सूरदास, बिहारी तथा चौरासी वैष्णव वार्ता का अध्ययन किया है।